รัฐบาลเตรียมจัดกิจกรรมเนื่องในวันคล้ายวันเฉลิมพระชนมพรรษา พระบาทสมเด็จพระปรมินทรมหาภูมิพลอดุลยเดช บรมนาถบพิตร วันชาติ และวันพ่อแห่งชาติ ในวันที่ 5-9 ธันวาคมนี้ ณ ท้องสนามหลวง
รัฐบาลเตรียมจัดกิจกรรมเนื่องในวันคล้ายวันเฉลิมพระชนมพรรษา พระบาทสมเด็จพระปรมินทรมหาภูมิพลอดุลยเดช บรมนาถบพิตร วันชาติ และวันพ่อแห่งชาติ ในวันที่ 5-9 ธันวาคมนี้ ณ ท้องสนามหลวง



นางพัชราภรณ์ อินทรียงค์ ปลัดสำนักนายกรัฐมนตรี เปิดเผยว่า เนื่องในวันคล้ายวันเฉลิมพระชนมพรรษาพระบาทสมเด็จพระปรมินทรมหาภูมิพลอดุลยเดช บรมนาถบพิตร
 


วันชาติ และวันพ่อแห่งชาติ ซึ่งตรงกับวันที่ 5 ธันวาคม ของทุกปี ปีนี้รัฐบาลจึงกำหนดจัดกิจกรรม ระหว่างวันที่ 5-9 ธันวาคม 2561 โดยวันที่ 5 ช่วงเช้าจัดพิธีทำบุญตักบาตรบำเพ็ญกุศลอุทิศถวายพระราชกุศลพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยนิมนต์พระสงฆ์และสามเณร จำนวน 500 รูป รับบิณฑบาต จัดริ้วขบวนอัญเชิญพานพุ่มดอกไม้ของเหล่าข้าราชการและตัวแทนประชาชนจากภาคส่วนต่าง ๆ ไปในพิธีถวายราชสักการะ ถวายราชสดุดีพระเกียรติคุณ และถวายบังคมหน้าพระบรมฉายาลักษณ์ ส่วนกลางจัดพิธี ณ ท้องสนามหลวง ส่วนภูมิภาคจัดพิธี ณ ศาลากลางจังหวัดหรือสถานที่ที่เหมาะสม และในช่วงค่ำจัดการแสดงดนตรีและการแสดงประกอบ ชื่อการแสดง “เสียงแห่งความจงรักภักดี : Sounds of Love” โดยสถาบันการศึกษา ได้แก่ จุฬาลงกรณ์มหาวิทยาลัย มหาวิทยาลัย เกษตรศาสตร์ และมหาวิทยาลัยมหิดล
 




นอกจากนี้ในระหว่างวันที่ 5-9 ธันวาคม 2561 รัฐบาลได้มอบหมายให้หน่วยราชการที่เกี่ยวข้องร่วมกันจัดแสดงนิทรรศการเทิดพระเกียรติและเชิดชูสดุดีพระเกียรติคุณที่ทรงได้รับเฉลิมพระเกียรติจากคณะรัฐมนตรีให้ทรงเป็นพระบิดาแห่งศาสตร์ต่าง ๆ 9 แขนง ได้แก่ พระบิดาแห่งการจัดการทรัพยากรน้ำ พระบิดาแห่งเทคโนโลยีของไทย พระบิดาแห่งฝนหลวง พระบิดาแห่งนวัตกรรมไทย พระบิดาแห่งการประดิษฐ์ไทย พระบิดาแห่งการอนุรักษ์มรดกไทย พระบิดาแห่งการวิจัยไทย พระบิดาแห่งมาตรฐานการช่างไทย พระบิดาแห่งการวิจัยและพัฒนาข้าวไทย และจัดนิทรรศการเกี่ยวกับธงชาติไทย เพื่อเปิดโอกาสให้นักเรียน นักศึกษา และประชาชนทั่วไปได้มีโอกาสศึกษาเรียนรู้พระอัจฉริยภาพในศาสตร์แขนงต่าง ๆ ระหว่างเวลา 09.00-18.00 น. ณ ท้องสนามหลวง
 


นอกจากนี้ ยังเชิญชวนให้ภาคส่วนต่างๆ ประดับตกแต่งไฟ ดอกไม้สีเหลือง และธงชาติไทยตามอาคารสถานที่ทำการของหน่วยงานและอาคารบ้านเรือน และเชิญชวนประชาชนทุกภาคส่วนจัดกิจกรรมจิตอาสาต่าง ๆ ตามความเหมาะสมโดยสวมใส่เสื้อผ้าโทนสีเหลืองขณะทำกิจกรรม ส่วนรัฐบาล กำหนดจัดกิจกรรมจิตอาสา “เราทำความ ดี ด้วยหัวใจ” โดยจัดกิจกรรมเดินรณรงค์ “คน รัก คลอง”...“ไม่ทิ้ง ไม่เท ทุ่มทำความดี” ระยะทาง 5.4 กิโลเมตร ณ ริมคลองเปรมประชากร ในวันเสาร์ที่ 15 ธันวาคม 2561 เวลา 07.00 น. โดยนายกรัฐมนตรีจะเป็นประธานเปิดกิจกรรมและร่วมเดินรณรงค์ด้วย